
BAROKNI PUTOPIS JAKETE PALMOTICA? 


Opisi u Palmotićevu putopisu 

Kunovicu, s jedva prohodnom planinskom stazom, Palmotić otkriva či- 
tatelju kao izuzetno opasni dio puta, kroz koji se teško probijati jer je šuma 
izuzetno gusta i puna divljih i opasnih životinja i raznih drugih neugodnih 
nepredvidljivosti. Palmotić je unio u svoj putopis i stanovit broj fikcionalnih 
sadržaja, ali je nesumnjivo da je u opisima toga opasnog predjela bio više knji- 
ževnik nego diplomat. I historiograf Feliks Petančić (oko 1455 — oko1516) 
opisao je put u Carigrad preko Niša, te prijelaz kroz planinu Kunovicu kao 
mučan i vrletan put kroz vrlo šumovite predjele, ali u njegovu putnom iz- 
vješću nema imagološkog pristupa (MATKOVIĆ 1879: 103-165). Poklisari 
ulaze u Niš i mole kadiju za oružanu pratnju koja će im biti nezaobilazna pri 
prolasku planinom Kunovicom, zarasloj gustom šumom i prepunoj razbojni- 
ka, koju je Palmotić vješto prikazao svojim stihovim kao zastrašujući krajolik 
— locus horridus. 


U planini Kunovici 
Gdje dubrava raste gusta, 
Ljuta gusa svijem putnici, 
Put zasjeda mjesta iz pusta. 

...Gdje dubrava ponosita 
Crnjaše se tu na gori, 
Gusta jelam' od sto lita, 
I česvinam i lovori. 

Za strahoću u njoj ljutu 
Grm bijaše svud zapleo, 
I u svakom mjestu i putu 
Put zavrgo i zameo (PALMOTIĆ 1878: IX, 6293-6308) 


! stanislava.stojan(Q)du.t-com.hr 
2 Prvi deo teksta objavljen je u četvrtom broju časopisa ,,Philologia Mediana“. 

Samo je jedna staza vodila preko planine koju je mogao pronaći samo 
iskusni vodič, jer se kroz gusto granje i šiblje čovjek nije mogao probiti. I ta 
jedina staza bila je tako uska da više od dva konjanika nisu mogla zajedno pro- 
laziti. Opis zastrašujućeg epskog krajolika je topos poznat u europskoj knji- 
ževnosti od samih početaka, a Palmotić ga u svome spjevu opisuje u dinamič- 
noj slikovitosti motiva divlje šume (CURTIUS 1971: 208-209). Zbog visokih 
gusto zbijenih stabala, pripovijeda Palmotić, nikad sunce nije moglo obasjati 
taj prolaz nego se putnicima činilo da ih je zatekla noć. Šuma je bila prepuna 
divljih životinja: jelena i srna, veprova, vukova i kuna. Usred planine izbijao 
je izvor tople vode za koji su ljudi držali da je ljekovit i da ozdravlja ljude 
od različitih bolesti. To je tipični primjer podsjećanja na srednjovjekovnu ro- 
mansku poeziju, u kojem se, usred jezovite šume kao kontrastna harmonija, 
nalazi idealan krajolik (CURTIUS 1971: 210). Prolazak Kunovicom Palmotić 
je iskoristio za knjiški izlet u područje fikcije i zamislio dvije sestre zatočene i 
vezane posve gole na izvorištu ljekovite vode dok su im dva brata polumrtva 
ležala u blizini. Čim su se poklisari s pratnjom počeli probijati kroz gustiš 
Kunovice začuli su djevojački plač. Sljedeći tradiciju hrvatskih književnih 
robinja Palmotić je dao dojmljiv prikaz zasužnjenih djevojaka koje se moglo 
susresti na turskim tržnicama roblja, od kojih se jedna nalazila i u Dubrovniku 
nedalekom Herceg Novom: 


ia Ovdi više u grm gusti 

Povede nas tako gole. 

Gdje ovako svijeh nas sveza, 

Hrastoviema uvitima 

Kijeh usiječe i ureza 

Na dubovim onezima (PALMOTIĆ 1878: IX, 6767—6772). 

Iako se kod Palmotića ne radi o smirenom putovanju koje je imalo za 
cilj razgledavanje kulturnopovijesnih spomenika, nego je putovanje smješte- 
no u nefikcionalni prostor prirode, njime dominira perceptivna usmjerenost i 
kultivirana duhovna potreba za obogaćivanjem vlastite osobnosti iskustvom 
drugačijega prostora i drugačijih ljudi. On se suočava i s velebnim prizorima 
i veličanstvenim krajolicima kao što su planine, planinski vrhovi, udoline, 
rijeke, ponori, razvaline povijesnih zdanja, starine, gorštaci, prostodušan puk i 
on tu egzotiku nepoznatog svijeta želi podijeliti s čitateljem. Palmotići stihovi 
nevojbeno otkrivaju da on nije ravnodušni barokni opisivač konkretizirane 
pejzažističke teme (KRAVAR 1980: 129). 

Putovanje nužno povlači za sobom stjecanje novih iskustava i mogućnosti 
novih spoznaja koji se posreduju onima koji to nisu doživjeli. Putovanje oblikuje 
vremenski slijed kao niz zgoda. Događajnost u vremenskom slijedu dominantno 
je usmjerena na promjene. Veliki i nepoznati prostor inačica je putnikove nesigur- 

nosti. Sudbina putnika stoga je često u rukama razbojnika odnosno gusara. Nije 
poznato je li Palmotićeva putopisna zgoda s razbojnicima na planini Kunovici u 
cijelosti plod njegove fikcijske logike ili je zbiljska činjenica njegova putovanja 
dopunjena pripovjedačkim umijećem. Budući da su posrijedi čudesna oživljava- 
nja ubijenih mladića, pa zatim doista neobičan doživljaj susreta sa skupinom du- 
brovačkih trgovaca, o čemu Palmotić ni riječi nije zapisao u korespondenciji s Du- 
brovačkom vladom, za pretpostaviti je da je svu tu građu imaginirao, sazdavši je 
od pripovijesti koje je čuo tijekom putovanja, kako bi spjev obogatio avanturistič- 
kim materijalom kakav su posjedovali fikcionalni prozni žanrovi (FALIŠEVAC 
2007: 228). Približivši se izvoru usred guste šume u planini poklisari i pratnja 
čuli su plakanje i cviljenje pa su požurili da vide što je to nekoga snašlo i na svoje 
zaprepaštenje ugledali tri djevojke gole i svezane, svaka za jedno stablo. Uzdisale 
su i cvilile. Djevojke su bile izuzetno mlade i lijepe. Palmotić posvećuje desetak i 
više strofa da bi konvencionalnim petrarkističkim frazama opisao njihovu ljepotu. 


Ljuveno im lice sjaše, 
Svjetlje od sunca iz istoči, 
Usni koralj odjevaše, 
Danice im bjehu oči. 
Bijeljahu se prsi od lira, 
I vrat bjelji niže bijele, 
Oko koga svijem se opstira 
Pram od zlata svjetlji vele (PALMOTIĆ 1878: IX, 6477—6848). 


Podsjećale su ga na tri božice koje su se ukazale Parisu koji je zbog ne- 
vjerne Srpkinjice, kako Palmotić naziva Helenu, prozročio propast Troje. (Ovo 
je i jedini primjer, uz spomen Orfeja na rijeci Marici, u kojem se Palmotić po- 
služio grčkom mitologijom i predajom, za razliku od drugih pisaca koji su se 
tim motivima obilato koristili, kao i Gundulić). Poklisari i njihova pratnja ostali 
su bez riječi pred okrutnošću i pred ljepotom i mladošću djevojaka. Odvezuju 
djevojke i mole ih da im kažu tko im je to učinio kako bi ih osvetili. Donesu im 
odjeću koja je bila u blizini bačena, pa ih oslobode i one se obuku i ispričaju im 
svoju nevolju. Bile su one tri muftijine kćeri koje su iz Sofije pošle posjetiti staru 
tetku u Niš. Pratilo ih je dvojica braće i dvojica njihovih slugu koji su se zaigrali 
lovom dok su se djevojke kupale. Došli su gusari i pokušali su ih silovati, ali su 
se pojavila braća djevojaka i suprotstavila im se. Samo četvorica protiv dvanaest 
razbojnika nisu mogli puno učiniti, tako da su braću teško ranili, a njihove sluge 
ubili. U međuvremenu su razbojnici otrčali opljačkati još neke žrtve, za koje se 
naknadno utvrdilo da su dubrovački trgovci, a djevojke svezali da ih mogu isko- 
ristiti kad se vrate iz pljačke. Držeći da su im braća mrtva djevojke su plakale 
a poklisari ih tješili. I u tom tješenju osjeća se u Palmotićevim stihovima način 
razmišljanja baroknoga čovjeka: Ako su mrtvi, drži pjesnik, ionako bi jedan dan 

umrli, jer čovjeku nije suđeno da živi vječno. Činjenica da su ubijeni, znači da 
su pošteđeni razmišljanja i straha zbog skore smrti koja je za njega kao čovje- 
ka 17. stoljeća nezaobilazna misao koja uznemiruje. Vjeruje da mladići zbog 
prijeke smrti nisu imali vremena za strah što Palmotić drži dobrim iskustvom, 
jer je sam tijekom cijelog tog putovanja, jednako kao i Nikolica Bona, suočen s 
prijetnjom smrti i strahom koji bezuspješno pokušava od sebe odagnati. Pokli- 
sari i njihovi ljudi oslobodili su djevojke i priveli svijesti braću kad su mladići 
počeli pokazivati znakove života nakon što su ih po turskom ritualu okupali pri- 
je pokapanja. Liječnik koji je pratio poklisare na putu uspio ih je vratiti u život 
cijeđenjem soka mirisne trave koju Turci nazivaju ditam, a u nas je poznata pod 
imenom jasenac, u njihove rane. 


Sok od koga netom uli 
U ljutu im svaku ranu, 
Ko da su ončas život čuli, 
Progledaše, ter im svanu: (PALMOTIĆ 1878: IX, 6937—6940). 


Pomalo je čudan i neuvjerljiv način izlječenja mladića koji su bili na 
umoru zbog ubodnih rana, osobito u prsnom košu, koje su im razbojnici za- 
dali mačevima, iako to čudesno izlječenje Palmotić opisuje kao da se odvijalo 
pred njegovim očima. Palmotićev komentar tog događaja ima oblik tipične 
barokne metafore u kojoj život pri izdisaju uspoređuje sa svijećom koja dogo- 
rijeva, ali koju nove kapi ulja ponovno rasplamsavaju: 


Tako i svijeća ka se gasi 
na dno suda suha ka je 
Ako je opet ulje skvasi, 
U plamenu svjetla ustaje (PALMOTIĆ 1878: X,-6944). 


Spuštajući se s planine, upravo na mjestu gdje je šuma bila razrijeđena, 
ugledali su poklisari i njihova pratnja razbojnike kako pokušavaju poubijati 
i opljačkati malu skupinu dubrovačkih trgovaca koji su se zbili jedan uz dru- 
goga kako bi se lakše obranili od brojnijih svirepih razbojnika. Trgovcima su 
drumski razbojnici najprije poubijali konje da spriječe njihov bijeg, a potom 
su ih stjerali u klopku obigravajući oko njih i potežući oružje. 


Ter se britkijem svijem sabljami 
Put glava im sad potežu, 
A sad opet po nogami 
Da ih posijeku i porezu. 

Gdje udare, tu ne kažu, 


3 Službeni naziv te biljke je Diplophyllum taxifolium, iz obitelji Scapaniaceae, a riječ 
je o narkotiku. 

A gdje kažu, ne udare, 
Udarcima hine i lažu 
Neka udru iz prijevare (PALMOTIĆ 1878: X, 7045-7052). 


Trgovci, premda malobrojni, vješto su se branili i znalački izbjegavali 
smrtne udarce nadmoćnih neprijatelja, ali ta neravnopravna borba nije imala 
izgleda da se okonča u korist trgovaca: 

Na isti način i putnici 

Vješti jesu boju priku, 

Ter mu nose u desnici 

Trijeska ognjena na priliku. 

Njih udarce susretaju 

S mnogom pomnom i hitrosti 

Ter ih opet udaraju 

U viteškoj hrabrenosti (PALMOTIĆ 1878: X, 7053-7060). 


Svuda ljute rane prokrvarile, znoj junački oblijeva sve strane u boju, pu- 
caju tvrdi štiti. U toj akciji, u metežu borbe, gusari napadaju i pratnju poklisara 
koja je došla trgovcima upomoć. Palmotić je, nema sumnje nazočio ovakvim 
obračunima, jer su njegovi opisi borbe na život i smrt vrlo realistični i puni 
smjelih poteza napadača i napadnutih. Ostavljaju dojam da je to doista zbiljski 
doživljaj iz njegova sjećanja, a ne literarna izmišljotina. Gusari se ne predaju 
do posljednjeg časa, sve dok ih moćni oružnici na konjima, u pratnji poklisara 
nisu bacili na tle i počeli ih gaziti konji. Tu je borbu zaustavio Palmotić, držeći 
da su preživjela trojica napadača dobila dovoljno udaraca. Kao predstavnik 
vlasti jedne pravne države poput Dubrovačke Republike Palmotić je smatrao 
nužnim predati razbojnike sudu kako bi oni odgovarali za svoja nedjela i bili 
dostojno kažnjeni. 


Krivine su njih neizbrojne, 
Trijeba ih je ljuto strti, 
Podobne su i dostojne 
Nemilosnijeh od sto smrti (PALMOTIĆ 1878: X, 71). 


Kao što se Republika gorčevito hvatala ukoštac s prijestupnicima i od- 
metnicima, i njezin predstavnik Palmotić je odlučan u tome da se razbojnicima 
izreče najteža kazna. Poklisari prate oslobođene mladiće i djevojke u Sofiju. 
Idu preko Pirota. U dolini u kojoj je smještena Sofija susreću mnogo trgovaca. 
Poklisarsko putovanje tako nalikuje Odisejevoj pustolovini, punoj predvidlji- 
vih i nepredvidljivih opasnosti u kojima pravedni, hrabri i odvažni pobjeđuju 
zlo. Preživjeli gusari su isječeni na stotinu komada koji su razdijeljeni psima. 

Vrgoše ih ljutiem psima, 
Za njihova pasja djela 
Da se oni dave njima (PALMOTIĆ 1878: X, 7318-7320). 


Za Palmotića je taj način kažnjavanja pravedna osuda što otkriva doista 
osobitost barokne senzibilnosti. Turci pak, hvale hrabrost dubrovačkih pokli- 
sara koji su se obračunali s razbojnicima i spasili djecu njihovom muftiji i 
cijelu pokrajinu oslobodili od razbojnika koji su bili strah i trepet svima koji 
su tuda navraćali poslom ili nekom drugom obvezom. Priličnu pozornost pje- 
snik Palmotić, koji je pokopao svu svoju u potresu postradalu djecu, zajedno 
s njihovom majkom, posvećuje radosti roditelja sofijskog muftije i njegove 
žene što su im vratili živu djecu. 

Većim brojem stihova on veliča sačuvanu nevinost djevojaka, u čemu se 
očituje dubrovačka tradicija o nedužnosti kao najdragocjenijem djevojačkom 
uresu. Zanimljivo je da svi hvale Boga što se ta zgodna sretno riješila ne pra- 
veći razlike između različitih vjera. Vjerenik tako kaže: 


Hvaljen budi višnji zgara, 
O životu moj ljubljeni, 
Ki te izruka zlieh gusara 
sad ovako vratio meni (PALMOTIĆ 1878: X, 7461—7454). 


Palmotić je sastavio i podulju ljubavnu pjesmu koju svojoj spašenoj vjere- 
nici upućuje njezin zaručnik, pripravan radije umrijeti nego ostati na životu bez 
nje. Sretan je što je njegova vjerenica ipak ostala živa, ali još veća je njegova 
sreća zbog toga što nije bila ugrožena njezina djevojačka čast. Palmotić daje po- 
djednaku važnost sačuvanoj djevojačkoj čistoći kao i njezinu sačuvanom živo- 
tu. Spomenuti niz dramatičnih događanja Palmotić zaključuje vjenčanjem, koje 
se odvija u šatorima u polju na turski način, kojem nazoče i poklisari. Naratološ- 
ka funkcija toga događaja ne predstavlja samo težnju ceremonijalnosti i sveča- 
nosti baroknoga čovjeka, nego ona iskazuje Palmotićevo nastojanje da na neko 
vrijeme izađe iz svakodnevice koja ga opterećuje (FALIŠEVAC 1997: 221). 
Tursko vjenčanje, odnosno pirno slavlje, koje se odvijalo na Sofijskom polju, 
doživjeli su poklisari kao predah. Cijelo jedanaesto pjevanje spjeva Dubrovnik 
ponovljen Palmotić je ispunio folklorističkim prikazima vjenčanja kod Turaka 
dajući puno pozornosti ceremonijalu svečanosti, nošnjama pirnika, ljepoti ne- 
vjeste i djevojaka koje su posluživale na piru. Sve je puno uresa, raskoši, ljepo- 
te. Palmotić prikazuje i kako je izgledala mlada, pretjerujući u opisima njenih 
ukrasa. Ističe bjelinu koja je osim što predstavlja ljepotu, ima i metaforičko zna- 
čenje nedužnosti. Pir je prikazan kao velika gala predstava s djevojačkim ple- 
som, igrom konjanika, svirkom pjesmom, udarcima bubnjeva i svirkom trublji 
i svirala, plesom na konopu. Poklisari darivaju nevjestu. Svi se s poštovanjem 

obraćaju poklisarima. Daju im najbolje šatore i ugađaju im u svemu. Onu su 
posjednuti za stol s muftijom koji je nevjestin otac, a s njime, osim mladoženje, 
sjede najviđeniji ljudi u gradu. Palmotić je impresioniran vrstama hrane koja je 
postavljena bila na stolu, ali se ne upušta u načine na koje je ta hrana bila pri- 
pravljena. Skromni repertoar dubrovačke kuhinje čini se da je bio za osrednjega 
pisca ograničenje da se upusti u prikaz maštovito pripremljene hranu kakvom 
obiluje turska gastronomija. Palmotić jedino je mogao identificirati kojih je sve 
životinja meso bilo pripravljeno na bogato složenim pladnjevima, pa ističe da je 
bilo mesa svih pitomih životinja, ali i divljači poput srnetine i mnoštvo različite 
ribe. Nešto je bilo kuhano, nešto pečeno, ali vrlo ukusno pripravljeno, što Pal- 
motić tumači da je bilo slatko kao med. Nažalost, ne prepoznaje kojim su sve 
dodacima i mirodijama oplemenjena bila izvrsna jela koja su svatovi uživali. 
Muškarci su pili šerbet i vino. Pjevali su pjesme počasnice. Svi su uzvanici go- 
vorili o mladoj. Nakon jela ponuđeno je gostima pranje ruku mirisnom vodom. 
Mlada je sjedala među ženama, što je turski običaj, ističe Jaketa, a dvorilo ih je 
dvanaest djevojaka. Potom je Palmotić pozorno odgledao djevojački ples koji 
je otplesalo sedam djevojčica u tankim svilenim košuljama. Dok su plesale, 
košulje su im se izvijale primijetio je Palmotić, naglasivši da je osobita radost 
svakom muškom oku bio taj ples u kojem su djevojke izvodile različite figure 
i skokove. Ceremonijal igre neobično privlači Palmotićevu pozornost i on ga 
pažljivo uobličuje stihovima. Kad su se djevojke umorile plesom, zamijenili su 
ih mladići svojim igrama sportskog nadmetanja. To su igre izvrsnosti, junaštva 
i brzine, kako ih naziva Palmotić, a jedna od najvažnijih je bila vještina jahanja 
na konju. Palmotić je zapazio da nadmetanje mladih Turaka neobično podsjeća 
na pravu bitku. Palmotić opisuje tijek igre: Gađaju se štapovima od drijena. 
Napominje da Turci tu igru zovu džildit, a za nju je osim znanja potrebna i 
brzina, zaključujući da toj igri prethodi prilična uvježbanost. Nakon toga pojav- 
ljuje se pred uzvanicima džambas koji hoda i izvodi vratolomije na konopu. I 
tu vrstu igre opisuje Palmotić: Najprije je na visoke kolce od bora igrač raste- 
gao konop, popeo se na njega i počeo na njemu, ,,činit čuda". Na Palmotića su 
te vratolomije, kao i ostale epizode raskošne pirne svečanosti ostavile snažan 
dojam, vjerojatno i zbog toga što su u Dubrovniku takve svečanosti bile puno 
jednostavnije, skromnije i prilagođene intimnijem broju uzvanika, uglavnom 
bliskih rođaka i kumova unutar zidova plemićkih palača. Palmotićev cjeloviti 
opis pirne atmosfere uključuje prikaz svadbene družine, mladenaca i gostiju, 
poklona, gozbe i jela kojima su uzvanici bili posluženi, viteških igara kojima se 
zabavljaju pirnici, te plesa mladih djevojaka. Kad se spustila noć nad poljem, 
upaljene su brojne svijeće i servirana je večera. Svečanost vjenčanja trajala je 
tri dana i tri noći sve dok nisu nevjestu dopratili doma i gdje su gosti darivali 
mladu a ona goste. Poklisari su je obdarili tekstilom i svilom a ona njih konjima 
sa zlatnim uresima i vrlo lijepim prstenovima. U tom ozračju dokolice koju do- 

nosi Palmotić čini se da namjerno želi rasteretiti spjev mračnih i teških tonova, 
neizvjesnosti, i tragike (FALIŠEVAC 2007: 222-224). Istodobno otkrivamo da 
je pjesnik ovladao iskustvom kontradikcije kao jednim od konstanti baroknog 
senzibiliteta (WARNKE 1975:71). 

Budući da su se poklisari u svatovima zadržali dulje vremena nego što su 
planirali, vjerojatno baš zbog toga jer su bili svijesni težine situacije koja će ih 
pogoditi na cilju putovanja, morali su se požuriti kako bi harač predali caru na 
vrijeme. Na dobrim konjima kojima su darovani brže prolaze Palmotiću poznati 
put iz ranijeg poslanstva. Krajolici se neprestano izmjenjuju, ali Palmotić se do- 
bro prisjeća svega jer je tuda prolazio već četiri puta u prethodnim poklisarskim 
pohodima. O tragovima putničke svakodnevice - umoru, Palmotić šuti, prema 
ga nesumljivo osjeća, kao što ga i recipijent sluti u nedostatku izvanjskih sitnica 
i u općevažećim trivijalnim stvarima. Umorno oko nema previše smisla za poje- 
dinosti i razlike, iako je pozornost na putovanju veća nego što je to uobičajeno. 
Opis krajolika je sve oskudniji, a Palmotić spjev upotpunjuje pričama koje su 
mu ostale u sjećanju, vjerojatno još iz prethodnih putovanja kad je bio mlađi i 
manje opterećen dramatičnošću situacije kao što je bila ova prozročena postpo- 
tresnom političkom krizom. Na taj način on dopunjuje svoj stihovani putopis 
događajima i predajama koje su povezane uz pojedine predjele i mjesta. Kad 
prolaze Planinom djevojaka nad klisurom rijeke Marice, zadržava se na mjestu 
s kojeg se djevojka, koju je brat htio obljubiti, bacila u ponor. Što se poklisar- 
sko putovanje bliži svome cilju, to je slabija događajna gustoća u Palmotićevu 
spjevu. Njegov fikcionalni svijet posustaje prije susreta s krutom zbiljom koja 
ga očekuje pred carevim dvorima. Stoga je zabilježena priča o pokušaju incesta 
i osobito pohvala sačuvanoj nedužnosti, koja je u baroknom Dubrovniku imala 
zahvalno čitateljstvo, pružila Palmotiću sretnu prigodu da osvježi putopisnu na- 
raciju ovim nesvakidašnjim motivom i pojača događajnu strukturu spjeva, uka- 
zujući i na primjeru svog pjesničkog zadatka da je naracija dominantni iskazni 
oblik svih epskih žanrova (FALIŠEVAC 1994: 39—50). 

Nakon toga karavana kreće u smjeru Tatar Pasarđika, pa se spušta du- 
boko u Plovdivsko polje, koje je vrlo plodno, jer ga sa svih strana plače rijeka 
Marica. Uz tu rijeku i Palmotić smješta priča o Orfeju i Euridici, jednako 
kao i njegov prethodnik Gundulić u spjevu Osman, iako Palmotić obmanjuje 
čitatelja da ju je putem čuo. Svima poznatu mitološku priču Palmotić razvija 
nadugo i naširoko kao da hvata dah za ono što slijedi. Palmotić spominje ka- 
meni most koji se zove Mustaj pašina ćuprija na rijeci Marici koji čine dvade- 
set i dva luka, a dug je četiri stotine koraka. To remek-djelo turskih graditelja 
spominju i drugi putopisci koji su prolazeći tim područjem ostali zadivljeni 
turskim graditeljskim postignućem. Sljedeću noć poklisari su proveli u mjestu 
Plovdiv (Filibe), a izjutra nastavili jahati kroz Popovu Koriju, koja je također 
bila na zlu glasu zbog razbojnika koji su tu napadali prolaznike i trgovce, 

potom kroz Bugarsku Papazliju, Setniš Harmaliju, Čupriju i konačno uđoše 
u Jedrene, konačni cilj svog dugog, napornog i opasnog putovanja. Dočekali 
su ih carevi čauši s puno smjernosti i dobre volje pitajući ih kako je bilo na 
dugom putu. Iza čauša u grad su ujahali janjičari, pa zatim dragomani pred 
poklisarima, a tek onda poklisari koji su se držali ponosito, kako već dolikuje 
aristokratima koji su u tuđini bili najviši predstavnici svoje slobodne drža- 
ve — Dubrovačke Republike. Čim su ušli u carski grad, bili su obaviješteni o 
epidemiji koja je harala u gradu, pa se poklisarska pratnja povukla u Kuragač, 
obližnje selo, gdje su im čauši pripremili ponajbolju kuću. Osobito je zani- 
mljiva sama završnica putovanja i dolazak poklisara u Esku Sagaru, gdje je 
boravio turski car s mnoštvom svojih pomoćnika i slugu uživajući u zabavi 
lova. U Palmotićevim stihovima ponovno se javlja i zamjećivanje pojedino- 
sti u brojnim i podrobnim opisima. Motiv lova koji se javlja 1 u književnosti 
Palmotićevih književnih predšasnika, posve obuzima Palmotića pjesnika i on 
se pomno posvećuje tom najvažnijem obliku zabave turskog cara i njegove 
brojne svite. Premda obuzetost Mehmmeda IV lovom odgovara povijesnoj 
zbilji, Palmotić atmosferu lova koristi i kao alegoriju koja predstavlja klopku 
pripremljenu poklisarima kad oni stignu na cilj svoga putovanja. Računajući 
na osjetilnu percepciju recipijenta u neravnopravnoj borbi medvjeda i orla, u 
kojoj ptica pobjeđuje ogromnu razbiješnjenu životinju u 15. pjevanju, sluti se 
također barokna alegorija u kojoj mala Dubrovačka Republika uspoređena s 
golemom tjelesinom Osmanskog carstva, nakon mukotrpne borbe pobjeđuje 
nadmoćnog neprijatelja. Car se upravo nalazio u lovu s kajmakanom a grad 
je ostavio dogandžiji Mehmet paši kojemu su poklisari odmah poslali dra- 
gomana s uputama kako se treba odvijati njegova komunikacija s Turcima. 
Dvojica poklisara suočena s ciljem svoga putovanja i skorim susretom s ca- 
revim činovnicima bila su zaokupljena teškim mislima kad su im dva čauša 
poručila da ih car poziva u Sagaru. Dio puta Plovdivskim poljem morali su 
se vratiti, a potom proslijediše kroz nekoliko turskih sela za Sagaru. U Saga- 
ri su poklisarima, na njihovo iznenađenje, bili pripravljeni lijepi prostori za 
boravak. Poslije kojekakvih prenoćišta u smrdljivim hanovima ili u šatori- 
ma pod vedrim nebom, u Sagari su poklisari i njihova pratnja bili okruženi 
udobnošću. Zidovi kuće u kojoj su smješteni bili su lijepo ukrašeni a prozori 
od stakla umjetnički napravljeni, opisuje Palmotić. Ulazna drvena vrata bila 
su ukrašena intarzijama. Promatrajući dvorište Palmotić govori o razigranoj 
vodi; vjerojatno se radi o vodoskocima sa zvučnim i oku ugodnim efektima. 
Lijepi perivoj bio je još pun svakoga voća, unatoč zamakloj jeseni. Kuća je 
bila vlasništvo gradonačelnika toga grada (gospodičić prvi od grada) u kojoj 
su nekoliko dana prebivali dok im kajmakan nije poslao glas da dođu k njemu. 
Kajmakan se nalazio u ravnici, u šatoru i svaki dan se pridruživao caru u lovu 
koji je pak, izvan grada podigao toliko šatora, modrih i bijelih, da su te na- 

stambe zauzele mnogo veći prostor nego što je bio onaj na kojem je smještena 
Sagara. Čak su i ograđeni bili ti carski šatori ogradom od platna obojenoga u 
modru i crvenu boju, koja je imala oblik krune. Najviši i najveći je bio carev 
šator koji je postrance prelazio u manje šatore. Ukrasi od zlatnih jabuka nala- 
zili su se na šatorima svih carevih velikodostojnika. Blizu careva prostranog 
šatora bio je postavljen raskošni šator Mustaj paše. Niži carevi pomoćnici 
smješteni su bili u manjim i skromnijim šatorima, primjećuje Palmotić. Tu 
su i šatori Čehaje Imbrahima i Raisa glasovitoga, Ali age Karakaša koji je, 
pun razuma i kreposti, na dužnosti careva čauš baše. Šatori su bili uredno 
poređani u nizovima, opisuje Palmotić. Od pjesnika i putopisca pretvara se 
posvema u diplomata pozorno osmatrajući turske velikodostojnike, njihovo 
okruženje, izraze njihovih lica, osluškujući njihove razgovore, pripravljajući 
se usput kako da postupi i što da kaže kad mu se obrate, premda je doputovao 
sa smišljenim govorom i do pojedinosti uvježbanim odgovorima na njihove 
očekivane upite i reakcije. No, Palmotić je kao iskusan diplomat znao da se s 
Turcima nikad ne zna i da treba biti jako pozoran na promjene njihovih raspo- 
loženja i obrate njihovih stajališta, te uvijek biti spreman na pričuvna rješenja. 
Palmotić donosi i vlastiti psihološki portret u uvjetima straha, nemira 1 slabe 
nade, ali ustrajan da izdrži do kraja. On želi da ostane zabilježeno što je i u 
kakvim trenucima odlučivao i kako je predusretao turske verbalne napade i 
prijetnje. Premda ustrajno pobija turske optužbe, Palmotić sebe prikazuje kao 
pasivnog junaka, ali spremnog u svakom trenutku na svaku žrtvu za domovinu 
(WARNKE 1972:182). Zato je njegov ep i svojevrsni spomenik samom sebi 
(NOVAK 2004: 155—156). 

U 16. pjevanju Palmotić donosi vrlo uspješan i dojmljiv opis zimskog 
ugođaja. Zima je iznenadila sve sudionike lova i carsku svitu koja se šatori- 
ma bila ulogorila u polju. Počeo je padati gusti snijeg koji je zameo putove i 
onemogućio normalan život u šatorima jer je napadao po njima u velikim ko- 
ličinama. Slike preobraženog zimskog krajolika vrlo je sugestivna i dojmljiva. 
Palmotić zapaža zaleđene rijeke i izvore, gore koje su preko noći posijedile, 
tamno nebo, bijele livade, oblake i hladan ledeni vjetar. Čini se da pjesnik na 
taj način poručuje da je promjena u prirodi potaknula i promjene u životu i 
djelovanju dubrovačkih poklisara. 


Priobražen svijet osvanu 
Star i grde blijede slike, 
I na svaku bjehu stranu 
Sijede gore svekolike. 
Livada se bješe od svudi 
Bijele obukla u odjeće, 

I kroz način skrila hudi 

I travicu i sve cvijeće. 

Svi kladenci, i sve rijeke 
Jur bjehu se poledile 

I ohole brze tijeke 

Svojijeh voda ustavile. 
Sunce, zemlju koje travi 
Kroz gizdavo svo svjetlilo, 
Ne sivaše u svoj slavi 

Neg se u oblak bješe skrilo. 
Ainebo svu vedrinu 

I razbludnu svoju diku 
Promijenilo bješe u tminu 
Slijepu, mrklu, crnu i priku. 
Gusti oblak prosipaše 
Snijeg od svudi veoma silno, 
Ter njim zemlju pokrivaše 
Na sve strane sasma obilno. 
A ne maloj u studeni 
Hladan vjetar čujaše se 
Koji kroz duh svoj ledeni 
Svud okolo vijaše se. 

Zima bješe mraz no vrijeme 
I godinu zlu donijela 

Ter svijem ledom studenijeme 
Svekolike pute smela. 
Paček carske na šatore 
Snijeg najveći bješe izlila 
Ko na cara da najgore 


Tad bješe se rasrčila (PALMOTIĆ 1878: XVI, 11609-11644); 


Turci, na čelu s carem vrlo brzo napuštaju to područje lova, ostavljajući svo- 


je šatore slugama da ih raspreme i odlaze u Plovdiv gdje je bio carski dvor i kuće 
za njegovu svitu, jer po zimi nije bilo moguće živjeti u šatorima. S puno dinamike 
Palmotić oslikava kako se carski šatori raspremaju velikom žurbom u strahu od 
još jače studeni, a veliki broj deva i mazaka posluga je natovarila potrepštinama 
koje su se nalazile u šatorima. Cijelo je mnoštvo tovarnih kola, primjećuje Palmo- 
tić, koje su vukli konji i volovi. Sam car odjahao je iz polja na kojem su smješteni 
šatori na svom konju u pratnji svog lovačkog psa, jer je htio i tu prigodu iskoristiti 
za lov koji mu je, kako Palmotić tumači, bio neutaživa strast. Zadržao se, upr- 
kos zimskim vremenskim uvjetima, čak tri dana u lovu i tek trećeg dana stigao u 
Plovdiv. Tu se kanio malo odmoriti i počekati da se otopi snijeg pa da nastavi s 

lovom, jer je zimsko razdoblje bilo tek na početku. Čim su poklisari saznali da je 
car otišao u Plovdiv, odmah su ga slijedili i tamo stigli istog dana kad i on. Nigdje 
nisu mogli pronaći konačište, jer je sve bilo zauzeto carevom pratnjom, pa čak 
i obližnja sela. Poslali su dragomana kajmakanu da ispita može li se što za njih 
učiniti. On im je našao stan u Landasu, selu na rijeci Marici, nedaleko od grada 
Plovdiva. Palmotić idiličnim bojama opisuje to selo u kojemu se poklisarima svi- 
djelo boraviti, iako su ga činile obične male seoske kućice, koje on naziva kućari- 
ce, poput onih u kojima su na selu živjeli dubrovački kmetovi, okružene drvenim 
plotovima. Plotovi su izrađeni od bukava i topola koje rastu u blizini sela i visinom 
dosižu nebo. Primjećuje plodnu zemlju zasađenu vinogradima i voćnjacima u ko- 
jima uspjevaju kruške, jabuke, šljive, dunje i različito drugo voće. Kraj je bogat 
i nasadima žita, a stanovnici imaju meda i masla, mlijeka i vune, jer stada brojna 
pasu na zelenim livadama. Vidjeli su pastire kako čuvaju krave, ovce 1 janjce i ta 
ihje slika podsjetila na dobra stara vremena kad su ljudi većinom od poljoprivrede 
živjeli (premda je u Dubrovniku ta djelatnost bila uvijek drugorazredna značaja). 
U tom mjestu, ističe Palmotić, još sjaji dobrohotnost zlatnoga doba. Opisi mjesta 
i građevina izuzetno su rijetki u hrvatskoj baroknoj književnosti, pa stoga Pal- 
motićev neklišeizirani i nekonvencionalni opis malog bugarskog mjesta uz rijeku 
prava je tematska inovacija (KRAVAR 1980: 130). 


Na Landasu stan im poda. 
Selo “e Landas kraj Marice 
Od Filibe ne daleče, 

Sve su u njemu kućarice 
Kojeh samo plot optječe. 
Divljem dubljem iz okola 
Ograđeno svud je u sebi 

Od bukava 1 topola 

Ke se uzrastom penju k nebi. 
U sebi je puno njiva 

I obilnijeh vinograda, 
Krušak', jabuk?, dunja, sliva, 
I razlicijeh još prisada. 
Bogato je žitom, vinom, 
Medom, maslom, mljekom, vunom, 
I potrebom svakom inom, 
Koju uživa s česti punom. 
Od pitomijeh stada zvijeri 
Tu sveđ pasu razne trave, 
Igrajuć se svijem pastijeri 


.vere 

Da bi reko u tem mjesti 

Od staroga zlatna vijeka 

Da još sjaju svijetle česti 

I čestita radost njeka (PALMOTIĆ 1878: XVI, 11720-11744) 

U tom mjestu dubrovačkim poklisarima za boravak je dodijeljena kuća 
Kapidžić age, smještena usred sela, na obali rijeke. Agini podložnici kršćani 
lijepo su ih primili i dvorili ih ljubazno. I doista su mogli lijepo počinuti i uživati 
ugodan život u tom mirnom selu da poklisari nisu bili u opasnoj domovinskoj 
misiji koja ih je stalno opominjala na opreznost i budnost. Ovako izmještene iz 
centra diplomatskih i političkih događanja, poklisare je neprestano mučilo pi- 
tanje o tome što se snuje u glavama osmanlijskih velikodostojnika, prije svega, 
kajmakam paše, o sudbini njihove države, ali i nemir i neizvjesnost glede nji- 
hovih vlastitih života. Kontekstualna vezanost Palmotićeva baroknog opisa uz 
sadržajnu stranu njegova spjeva osobito je nazočna u prikazu gotovo idiličnog 
krajolika koji je u kontrapoziciji s psihološkim opterećenjem dvojice dubrovač- 
kih poklisara. Bez obzira na ljepotu krajobraza, poklisari osjećaju nelagodu i 
nemir do te mjere da im je boravak u toj sredini, uza svu udobnost, nalikovao 
zatočeništvu. Tu se Palmotićev putopis pretvara u psihološku dramu koja do 
posljednjeg pjevanja ostavlja čitatelja u neizvjesnosti hoće li se cilj poklisarskog 
lji. Situacija se okreće u korist poklisara i na dobrobit njihove domovine, zaslu- 
gom sv. Vlaha dubrovačkog zaštitnika, kako ističe skromni i pobožni Palmotić, 
pretpostavljujući ipak da će recipijent uočiti i njegove zasluge u diplomatskom 
nadmudrivanju s Turcima. Njegov ep, kojem su glavni sadržaj dali događaji 
iza potresa i putovanje s haračem na turski dvor, nije pobudio veće zanimanje 
suvremene intelektualne i domoljubne javnosti u Dubrovačkoj Republici, kao 
što ni svojom poetskim dosezima nije zaokupio pažnju književne povijesti da 
bi mogao stati uz bok Osmanu. Iako je u Dubrovniku, kako izriče u stihovima, 
bio voljen i vrlo cijenjen, doživljavali su ga u umjetničkom smislu kao osred- 
nju književnu vrijednost, a njegove trijumfalne diplomatske dosege zasjenila je 
mučenička smrt poklisara Nikolice Bone u silistrijskoj tamnici koji je u pokli- 
sarskom pohodu s Palmotićem bio tek mlađi pratilac. U književnom pogledu 
Bunićeva skromna književna ostavština pretpostavljena je Palmotićevom obi- 
mnom književnom projektu Dubrovnika ponovljenog. Ni književni povjesničari 
novijeg vremena nisu u pogledu estetskih procjena Palmotićeva djela bili bez 
prigovora. Mihovil Kombol držao je da je Palmotić umjesto zanimljiva putopisa 
ostavio nezanimljivu epopeju, priznajući jedino opis trešnje u 13. pjevanju kao 
ponešto rječitiji pjesnički iskaz (KOMBOL 1961: 265-266). 

Uza svu stilsku neujednačenost Palmotićeva spjeva, Palmotićevi opisi kraj- 
obraza kojima putuje, dijelova dana, godišnjih doba, vremenskih nepogoda, kao i 

portreti likova s kojima se susreće nadvladavaju barokne klišeje. Toponimija, hidro- 
grafija i orografija u službi putopisne vjerodostojnosti, brojni etnografski elementi, 
raskošno prikazani ceremonijali i običaji, plesovi i igre na seoskim svečanostima, 
opisi maričkih ugođaja, prikazi turskih graditeljskih poduhvata, predaje i priče o 
doživljajima dubrovačkih trgovaca, sve su to elementi kojima Palmotićeva nara- 
cija dobija na živosti i zanimljivosti. Osobito su dojmljivi Palmotićevi susreti sa 
zemljacima koji su trgovali po udaljenim turskim područjima, koji su, osim važ- 
nih informacija, pružali često puta dubrovačkim poklisarima sigurnost, pa čak 1 fi- 
nancijsku potporu. Stihovi u kojima Palmotić ne zaboravlja na dobročinstva svojih 
zemljaka ukazuju na zbiljsku prostornost Palmotićeva putovanja (ŠVELEC 1990: 
189). Suprotno težnji baroka da se rastereti vjerodostojnosti i uobliči artificijelno i 
imagološki, Palmotićevo iskustvo pisanja povezano je s koncepcijom realnosti na 
geografskoj razini, bez obzira na njegov neprijeporni barokni senzibilitet. Palmotić 
pokazuje umijeće stvaranja autobiografije (LEJEUNE 1999: 237-270). On se ne 
javlja kao ravnodušni barokni opisivač, nego tradicionalnim načinom opisivanja 
nastoji povezati objekcije sa subjektivnim osjećajima. Identičnost autora i glavnog 
lika Jakmira uspostavljen je kroz jasnu koncepciju Palmotićeve individualnosti i 
njegove diplomatske osobnosti, snalaženje u prostoru, način života i razmišljanja te 
Tetrospektivnu perspektivu pripovijedanja (LEERSSEN 2009: 83-97). 


Zaključak 


Palmotić je svijestan bio vlastitog pjesničkog talenta kad se odlučio na 
pisanje golemog spjeva od 20 pjevanja u koji je ugradio (premda je dvadese- 
to pjevanje ostalo nedovršeno, jer ga je pretekla smrt), čak 15 644 stiha. Kao 
diplomat od formata imao je izoštreno oko za uočavanje karakternih i psiho- 
loških fenomena, regionalnih i egzotičnih ambijenata, a književnim talentom 
bio je u stanju odabrane motive, zasnovane na realitetu, unutrašnjem iskustvu i 
osjećajnosti vješto povezati s imaginativnim slikama i događajima koje se po- 
javljuju u njegovu spjevu. Palmotić iskazuje pravu pjesničku mjeru u raspore- 
du opjevanih predjela i događaja, kao i u refleksijama koje se na njih odnose 
(izuzev nekoliko digresija koje će ga zaokupiti, kao što je priča o nevjernoj Fa- 
kri). Palmotićevo putovanje na dužnosti poklisara harača u kriznim političkim 
okolnostima iščitava se kao prvorazredni psihološki dokument o tome kako je 
to nositi se s kriznom situacijom državnom diplomatu u različitim stupnjevima 
njezina identiteta. Turska odgađanja bila su stalna prijetnja njegovoj emocio- 
nalnoj stabilnosti. Vlastita duševna stanja koja razotkriva u spjevu daju naslutiti 
da je Palmotić stalno imao u svijesti kako plovi rubom neuspjeha. Putopisnim 
stihovima otkriva što mu znači emocionalno pouzdanje, pokazujući istodobno i 

emocionalnu odgovornost za sve u čije ime i za čije razloge obavlja delikatnu i 
opasnu diplomatsku zadaću i provjeravajući valjanost svojih diplomatskih insti- 
kata koji stimuliraju njegovu pjesničku imaginaciju. Komunikacijska usmjere- 
nost Palmotićeva putopisa ostavlja dojam javne ispovijedi koja funkcionira kao 
posebna kategorija književnopovijesne retorike. Njegove tragove jasno razabi- 
remo u Palmotićevim pismima vladi Dubrovačke Republike, u kojima je, pored 
prepoznatljivog baroknog ornatusa, oživljavao svoja izvješća uvjerljivim opisi- 
ma i dojmljivom metaforikom. Diplomatsko iskustvo pretočio je u stihove tek 
desetak godina nakon trećeg poklisarskog putovanja u formi spjeva od dvadeset 
pjevanja, od kojih je posljednje dvadeseto pjevanje ostalo nedovršeno. Koji je 
bio razlog da Palmotić svoje doživljaje dozove iz sjećanja kad su oni postali po- 
vijest 1 pretvori ih u barokne stihove, po uzoru na prethodnika Gundulića netom 
prije smrti, možemo samo naslutiti. Zauzet diplomatskim poslovima koji su ga 
vodili s jednog zadatka na drugi Palmotić se nije imao ni vremena ni prilike 
ranije posvetiti književnom poslu, premda je njegov mlađi pratilac Nikolica Bu- 
nić baš u jeku njihova zajedničkog poslanstva našao mogućnost da složi epilij 
na temu velike trešnje i obnove Dubrovnika. Osjetivši kako su njegovi uspješni 
diplomatski pohodi pali u zaborav, u uvjetima u kojima salamankezi čine većinu 
Velikoga vijeća, a mučenička smrt salamankeza Nikolice Bone u turskoj tamni- 
ci zasjenila sve njegove umiješne diplomatske poteze, sorbonez Jaketa Palmotić 
želio je u gundulićevskoj tradiciji obimnim epom osvježiti sjećanja Dubrovčana 
na vlastita politička postignuća u dubrovačko turskim odnosima postpotresne 
krize. Spjev Dubrovnik ponovljen bjelodano otkriva da su pjesništvo i diplo- 
macija dvije Palmotiću bliske aktivnosti koje se nadopunjuju na taj način što je 
diplomatska poduzetnost nadahnila Palmotićeve stihove, a njegova književna 
promišljanja i pjesnički talent začinili Palmotićeve diplomatske retoričke bra- 
vure. Približivši recipijentu daleke i egzotične predjele, portrete turskih, prema 
dubrovačkim predstavnicima neprijateljski raspoloženih velikodostojnika, neo- 
bične ljudske odnose i sudbine s kojima su se poklisari upoznavali na put, kao 
i nepoznate običaje, Palmotićev uradak, lišen etničkih predrasuda i klišeja i do 
danas nedovoljno prepoznat kao umjetnički čin, istovremeno je i kulturološki i 
literarni doprinos hrvatskoj književnosti. 

Slavica P. Stojan 


A BAROQUE TRAVEL ACCOUNT BY JAKETA PALMOTIĆ 
(1616-1680) 


Summary 


Dubrovnik ponovljen (Dubrovnik Revisited) is a travel epic written by Jaketa Pal- 
motić, in which he describes his travel to Adrianopoli, where he was despatched as a Ra- 
gusan tribute envoy (poklisar harača). Thanks to his account of a long journey across the 
Balkans, the space of the European “Eastern question? has for the first time been introduced 
into Croatian literature. Palmotić is the first writer to ever treat the vast areas spreading to 
the east of his native town, the first to describe this Balkan interior with geographical and 
topographical accuracy and vivid literary observations of ethnic and religious tolerance. 
Understandably, his account of the Turkish attempts at black mail, moments of insecurity 

and fear for his own life but also for the existence of the Republic is imbued with hostile 
emotions towards Islam. Intercultural encounters and experiences of unusual landscapes 
(his travels to the Porte took him along the so-called “Dubrovnik route', winding its way 
from Dubrovnik to Trebinje and further up to Foča, where this and the Constantinople route 
joined. Palmotić created a world of fiction, and in this way expanded his epic with new 
episodes and unexpected developments. Although Palmotić?'s account mirrors his stressful 
and painful experience of the eastern Balkans, it is at the same time a valuable cultural and 
literary contribution to Croatian literature. Characterised as a Baroque epic, “Dubrovnik 
Revisited? is determined by a succession of substantial elements, one of the most important 
being the narrative of his and Bunić's journey with the harač. Palmotić's Baroque rhetoric 
leans on the antithesis between Christianity and Islam, also used by his literary model Ivan 
Gundulić, sorbonez, with whom he shared political views (Sorrbonists were opponents to 
the dominant group of Salamancists in the Great Council of the Republic of Dubrovnik), yet 
his literary experience exhausts itself primarily in the seriously conveyed role of traveller, 
diplomat and travel writer on a patriotic mission, the success of which had to be ensured 
regardless of the price. Palmotić's journey bears no features of a quest for adventure or 
pleasure in the midst of the Balkan wilderness and dramatic landscapes. Not only does it 
contain an interesting account of places, weather conditions, people and things or customs, 
but it is also a first-class psychological document on how a state diplomat handles a crisis 
situation. Turkish reluctance to receive the envoys tended to threaten his emotional stability. 
Judging by the descriptions of his mental states, it seems that Palmotić constantly har- 
boured doubts about the mission's success. Through his travel verse Palmotić conveys the 
importance of emotional confidence to him, exhibiting at the same time emotional respon- 
sibility for those on whose behalf he carries out such a delicate and dangerous diplomatic 
mission, and also questioning the genuineness of his diplomatic instincts that stimulate his 
poetic imagination. In terms of communicative targeting, Palmotić's travel account may be 
interpreted as public confession, a form functioning as a separate category within literary- 
historical rhetoric. “Dubrovnik Revisited was conceived following his third mission as a 
Dubrovnik tribute envoy in the form of epic composed of twenty cantos, of which the last 
canto was never finished. 

